**ИАКУ ҦҞАРАК ЫҞАЗАРОУП**

Аҵыхәтәантәи ашықәсқәа рзы ирацәоуп ацәажәарақәа Аҧсны аҳәынҭқарратә бызшәа (аҧсуа бызшәа) акәша-мыкәша. Ари азҵаара иалацәажәоит аҵарауаа, ашәҟәыҩҩцәа, аинтеллигенциа рхаҭарнакцәа реиҧш, ахархьуаа. Урҭ рахьтә иҟоуп азҵаатәы инарҵауланы еилызкаауа, ҵарадыррала уи аҭҵаара знапы алаку, иара убас ҧсабарала абызшәа бзиаӡаны издыруа ауаа маҷҩымкәа. Аха урҭ рнаҩс иҟоуп даҽа категориак иаҵанакуа ауаагьы. Урҭ абызшәа ахаҭа цқьа иззымдыруа, мамзаргьы «изаҭәашьаны» иаламцәажәо роуп. Аха, рыцҳарас иҟалаз, урҭ абызшәа ахьырзымдыруа, мамзаргьы уи ала иахьымцәажәо акәӡам, ирыцҳара дуу – тәым бызшәала аҧсуа бызшәа иахьалацәажәо ауп. Уи азы аӡәгьы гәыбҕан узиҭом, избанзар зегьы ргәы былуеит. Даҽа зҵаароуп, иаҳцәагои ҳәа, ус баша ицәажәо, акьыҧхь аҿы иқәгыло ртәы. Аха урҭ зегьы ҳарҟәаҵып.

Иарбан зҵаарақәоу хадаратәла иқәдыргыло абызшәа апроблема иалацәажәо? Иҳарҳәоузеи урҭ? Аҭак ҟаҳҵап: аҧсуа бызшәа аӡра иаҿуп, аҧсуаа рхатәы бызшәа аҳәара иаҟәыҵит, ҳаӡит, ҳахҵәеит…

Асеиҧш иҟоу зеиҧш ажәала ацәажәарақәа ауаҩы игәы кыдырхуеит. Насгьы иҟоуп жәаҧҟак, аныха иашьҭалаз – ишьҭалоит ҳәа. Избан нас ҳааҟәымҵӡакәа изыхәҭоугьы-изыхәҭамгьы абызшәа алацәажәара зыхҭаҳкыз?

Иҟоуп Аҧсны аҭҵаарадыррақәа р-Академиа, Д.Гәлиа ихьӡ зху Аҧсуаҭҵааратә институт, абызшәа арҿиаразы аҳәынҭқарратә Фонд. Аҧснытәи аҳәынҭқарратә университет аҿы аус ауеит аҧсуа бызшәа акафедра. Иҳамоуп ҳтәыла анҭыҵгьы ибзианы ирдыруа абызшәаҭҵааҩцәа дуқәагьы, аҧышәа ду змоу ателехәаҧшреи акьыҧхьи русзуҩцәа. Имаҷым урҭ ирылдыршахьоу, ирбахьоу аџьабаа.

Обиективла уахәаҧшуазар, аҳәынҭқарратә бызшәа арҿиара азҵаараҿы апроблема ахьыҟоу аҧсуа бызшәала амцәажәара аҟны мацара акәӡам. Уи адагьы иаҳҧышькласуа азҵаарақәа акыр ирацәоуп. Иарбанқәоу нас урҭ?

Аҧсуа ҭаацәарақәа рхәыҷқәа аҧсшәа ддырҵарц азы аҧсуа школқәа ирҭарҵоит. Аха араҟа, изӡатәузеи, аиҵбыратә классқәа рҟынӡа ауп аҧсышәала аҵара ахьымҩаҧысуа, нас маҭәарк ада егьырҭ амаҭәарқәа зегьы урыс бызшәала иахысуеит. Арҵага шәҟәқәа рганахьалагьы апроблемақәа маҷӡам. Дара иҳамоугьы хаҭабзиарала ҳаамҭазтәи астандартқәа акыр ирцәыхароуп. Ахәыҷы ашәҟәы бзиа ибаны даҧхьарц азыҳәан иҟазароуп уи дадзыҧхьалаша афакторқәагьы. Иахьа адунеи атәылақәа жәпакы рҿы, хықәкыла иугозар Урыстәыла, ирымоу арҵагақәеи, шәыга хкыла иҩычаны иҭрыжьуа ашәҟәқәеи рҿаҧхьа аҧсуаа аиндаҭлара ҳалшо ҳаҟам. Араҟа зыӡбахә ҳамоу еиҳарак аполиграфиатә хаҭабзиара ауп. Уи актәи зҵаароуп. Аҩбатәи. Иахьанӡагьы ишьақәыргыланы иҳамам аҧсуа бызшәа аҩышьаҧҟарақәа ирызку иаку анормақәа. Иҳәатәуп, уи иазкны ашәҟәқәа шыҭрыжьхьоу Аҧсны аҭҵаарадыррақәа р-Академиа иатәу Д.Гәлиа ихьӡ зху Аҧсуаҭҵааратә институт аҵарауаа. Аҵыхәтәантәи ҭыжьын ҩышықәса раҧхьа. Аха иахьа уажәраанӡагьы еимаку-еиҿаку азҵаарақәа маҷӡам. Ихҧатәихаз, адунеи ажәларқәа зегьы рҿы иҭышәынтәаланы ишьақәгылахьоу амза хьыӡқәа ҳара ҳҿы доусы ишааиҭаху иҳәоит, иҩуеит. Ари рацәак уаҩы илаҧш иҵамшәозаргьы, ҳбызшәазы уи хьаа ҕәҕәаны иҟоуп. Аҧшьбатәи. Иарбан бызшәазаалак аҿы иҟоуп адиалектқәа, аҧсуа бызшәаҿгьы убас. Аха иҟазароуп зегьы еицырзеиҧшу акы – алитературатә бызшәа. Абраҟагьы џьара-џьара иҳазгәамҭаӡакәа ҳрыцәхьаҵуа ҳалагахьеит жәлары зегьы ирзеиҧшу анормақәа.

Ирацәоуп аҧсуа бызшәа аҿиара иаҧышьклаҳәуа азҵаарақәа. Урҭ зегьы араҟа реиқәыҧхьаӡара залшом, избан акәзар уи азы иаҭахуп еиуеиҧшым аҭҵаарақәа рымҩаҧгара. Аха ус егьа иҟазаргьы, ҳаламцәажәар аушам даҽакгьы. Уи аҧсуа бызшәа алфавит ҳаамҭазтәи акомпиутертә программа иақәшәартә еиҧш аус ахьадулам ауп. Ари ицәырнагоит акьыҧхь аҿы ауадаҩрақәа маҷымкәа. Ацифрақәа анбанқәа рахь «иҧоит», нас уаҩы изеилмырго аҧхьаҩ иааимпыҵахоит, уи алагьы игәы ахнаршәартә аҟынӡа днанагоит. Иаагап уи зырҵабыргуа еиҿырҧшрак. Иаҳҳәап, абаҳчаҿы аҵәаҵла бзиа иазҳауеит. Ишабалак иҿысхып ҳәа алапҟьа агәыдҵаны иҿухыз аҵәа егьа ихаазаргьы, имрыцқьакәа, аҳәынҵәа иаалхны аӡәыр изыфару? Хымҧада, мап! Ус анакәха, абызшәагьы «арыцқьара» аҭахуп. Ирацәоуп араҟа иуҳәаша, аха урҭ хықәкыла абызшәаҭҵааҩцәа ирзынҳажьып.

Аҵыхәтәантәи аамҭазы уаҩы игәы иахәартә иҟоуп ҵарадыррала ихәыдамкәаны иааиҵагылаз аҿар. Ҳгәы иаанагоит, аиҳабыратә абиҧарақәа зхьымӡаз аусқәа урҭ инарыгӡап ҳәа. Ҳагьгәыҕуеит урҭ ирылшап ҳәа аҧсуа бызшәеи акомпиутери реинраалара.

Абызшәа жәлары зегьы ирзеиҧшуп, жәларык рымаҵ ауеит, рҿахәы аҳәоит. Еиқәырхатәуп алитературатә бызшәа ацқьара. Убри азы иаку ҧҟарак ыҟазароуп.

Агазеҭ «Аҧсны». – 2013 ш., №3.